Ego Galterus, Dei gratia Lingonensis episcopus, carte presentis attestatione et nostri sigilli impressione notum fieri et ratum haberi volo quod Haymo de Dancevoy, filius Aganonis de Calma, ecclesie Dei de Longovado per manum nostram in elemosinam donando concessit quicquid ex parte uxoris sue, nomine Passatta, reclamabat, vel sui juris esse debebat in finagio de Foysol. Hoc donum laudavit predicta uxor Haymonis et filius ejus Frierius. Item Villelmus, filius Viardi Malipili, donum quod antea pater suus mihi fecerat, ecclesie Dei de Longovado per manum nostram laudando concessit. Hujus donationis et laudis testes affuerunt Hugo, decanus Castellionis, Symon de Brecons, Drogo de Calma. Actum est hoc anno ab incarnatione Domini M°C°LXX°VII°.